På lørdag åbner udstillingen #DETSERDUIKKEIBYEN i Rundetårn. Her vises et udvalg af de 10.000 fotos fra livet væk fra storbyerne, som DR Kunstklub i samarbejde med Realdania har indsamlet fra hele landet.

Forfatter, radiovært og reklamemand Knud Romer var med i juryen, da de mange fotos skulle skæres ned til dem, der udstilles, og han er begejstret over udvalget af fotos.

- Alle de her fotografier er tapetet i det rum, jeg bor i inde i mig selv. Man kommer jo næsten ind i et guldalderlandskab, og husker pludselig bøgetræerne, markerne, køerne, hestene, årstiderne og himlen, som er fyldt med lammeskyer. At kigge på de her fotos er næsten som at læse B.S. Ingemann og I østen stiger solen op, forklarer Romer, der selv ofte fortrækker til sit hus langt, langt væk fra storbylivet.

- I byen er der ingen årstider, der er ingen stjerner, ingen fugle og ingen sansninger. De eneste handlinger man kan foretage sig er at handle ind og lige meget hvor man sætter sig koster det penge. Men ligeså snart husene forsvinder og markerne, træerne, blomsterne, insekterne, fuglene, skyerne og årstiderne kommer tilbage, så husker vi pludselig hvem vi er.

Se videoen med Knud Romer øverst i denne artikel.